Georgje
Georgje is in lân yn Lyts-Aazje. De haadstêd is Tbilisy.

Geografy

Lizzing 
Georgje wurdt begrinzge troch:
 Ruslân yn it noarden;
 Azerbeidzjan yn it súdeasten;
 Armeenje yn it suden;
 Turkije yn it súdwesten;
 de Swarte See yn it westen.

Lânskip 

It lânskip fan wurdt foarme troch de Swarte Seekust dy't oergiet yn de Kuraflakte. It klimaat is hjir fochtich subtropysk. It noarden fan it lân wurdt behearsket troch de súdflank fan de Grutte Kaukasus-berchte. It suden makket diel út fan de Lytse Kaukasus. De heechste berch fan Georgje is de Janga (5051 m). Yn it easten lizze boskgebieten dy't oergien yn steppen.

De wichtichste rivieren binne de Riony en de Koera.

Toeristysk attraktyf binne de 15 natuerreservaten, de wintersport- en kuiergebieten, de badplakken Suchumy en Batimy en de histoaryske stêden Kutaisy en Mzcheta.

Stêden 
Wichtichste stêden fan Georgje binne:
 Tbilisy
 Kutaisy 
 Batoemy
 Rustavy
 Gory

Skiednis 

It gebiet fan de twa âlde keninkriken Koltsji en Kartli foarmet rûchwei it gebiet wat no Georgje is. Al yn 'e 4e iuw waard it Kristendom as steats-godstsjinst ynfierd. Iuwenlang hat it lân hast oan ien tried wei beset west, mei de Romeinen, Arabieren, Persen en Turken dy't der baas wienen. Dêrnei kaam de goudene tiid foar Georgje, fan de 11e oant en mei de 13e iuw.

De ynvaazje fan de Mongoalen makke in ein oan de bloeitiid, en wie it begjin fan in nije rige oerhearskers. Nei de Mongoalen kamen de Ottomanen en wer de Persen, oant it lân yn de 19e iuw yn de Russyske ynfloedssfear kaam. Nei in koarte perioade fan ûnôfhinklikens tusken 1918 en 1921, wie op 'e nij Moskou' baas yn Georgje, mei diskear de kommunisten dy't de skepter swaaiden.

Sûnt 1991 is Georgje, foar it earst sûnt de 14de iuw, foar langere tiid ûnôfhinklik. It lân kaam yn dy jierren yn in ekonomyske resesje wat late ta in boargeroarloch. Yn 1995 kaam Eduard Sjeverdnadze oan de macht. De ekonomyske tastân ferbettere net en de korrupsje naam allinne mar ta. Nei swiere protesten fan de befolking yn novimber 2003 gong Sjeverdnadze as presidint ôf. Nije ferkiezings yn 2004 brochten Mikheil Saakasvili oan de macht, en makken dêrmei de Nederlânske Sandra Roelofs de presidintsfrou fan Georgje. 

Yn 2008 sette de Russysk-Georgyske Oarloch útein nei in deimannich fjochtsjen yn Súd-Osseesje. De Georgyske troepen besochten dêrby Súd-Osseesje werom te feroverjen, mar dat mislearre en se waarden ferslein troch de Súdosseten en harren bûnsgenoaten, de Russen en de Abgazen.

Demografy

Befolking 
Der wenje likernôch 4,5 miljoen minsken yn Georgje (2006). Sûnt de ûnôfhinklikens yn 1991 wenje der sa'n miljoen Georgjers om utens.

Georgje is al tige lang in multyetnysk lân. Der binne mear as 26 befolkingsgroepen: 83,8 % fan de ynwenners binne Georgjers, 6,5 % Azerbajaners, 5,7 Armeenjers, 1,5 % Russen, 0,9 % Osseten, 2,66 Abgazen, 0,1 Aramejers en 1,51 % heart by in oare befolkingsgroep sa as de Pontos-Griken, Koerden, Joaden en oaren (folksrûzing 2002).

 
Lân yn Aazje
Lân yn Jeropa
Histoaryske Russyske koloanje
Republyk
Bestjoerlike ienheid oprjochte yn 1008
Bestjoerlike ienheid opheft yn 1490
Bestjoerlike ienheid oprjochte yn 1762
Bestjoerlike ienheid opheft yn 1801
Bestjoerlike ienheid oprjochte yn 1918
Bestjoerlike ienheid opheft yn 1921
Bestjoerlike ienheid oprjochte yn 1991